ཡུལ་ཕྲན་དགུ་བཅུ་རྩ་གཅིག་ནི།བསྒྲགས་པ་གླིང་གྲགས་དང་ལེགས་བཤད་མཛོད་གཉིས་ལས།སྒམ་པོ་རྗེ་འབྲང་མིག་ཕྱེ།ཕྱེ་བོ་ཕྱག་གཏོང་།སྒུར་འགྲོ་མི་ལུས།གཤོག་ཐོག་སྣ་ལེབ།གཅེར་བུ་སྤུ་མེད།སྣ་མེད་ངོ་ལེབ།སྣ་མེད་ལུས་ཁྱབ།སྒུར་འགྲོ་མི་ལུས།རྣ་བོ་ཆེས་ལུས་འགེབས།ཞེས་པ་སོགས་ཡིན།དཔེར་ན་སྒུར་འགྲོ་མི་ལུས་ཞེས་པ་རྐང་ལག་བཞིའི་སྟེང་ནས་འགྲོ་བའི་མི་རིགས་ཤིག་ཀྱང་ཡོད་པར་ཤེས་ཐུབགཤོག་ཐོགས་སྣ་ལེབ་ཞེས་པ་ལུས་ལ་གཤོག་པ་ཡོད་པའི་མི་དང་།སྣ་མེད་ངོ་ལེབ་ཞེས་སྣ་ཆུང་ཆུང་ཡིན་པའི་མི་རིགས་ཞིག་ལ་གོ་རྒྱུ།ངོ་ལེབ་ལེབ་ཅན་དེ་འདྲ་བའི་མིའང་ཡོད་སྲིད་པ་རེད།དེ་ལྟ་བུའི་མི་རིགས་དེ་ཚོ་སྔོན་ཆད་བྱུང་མྱོང་བ་དང་འགའ་ཞིག་ད་ལྟའང་ཡོད་འདུག་པ་དང་།འགའ་ཞིག་ཕྱི་ལུས་དང་ནང་གི་སྐྱེས་མཆེད་ཡོངས་ལ་འགྱུར་ལྡོག་ཐེབས་ཏེ་མི་རིགས་གཞན་ཏུ་འགྱུར་སོང་བའམ་མེད་པར་སོང་བ་སོགས་གནས་ཚུལ་ཤིན་མང་བར་སེམས།མཐའ་འཁོབ་སྟོང་དང་ལྔ་བརྒྱ་ཞེས་པ་ཕལ་ཆེར་བོད་དང་ཞང་ཞུང་རྒྱ་གར་ནག་སྟག་གཟིག་ཁ་ཆེ་སོགས་ཀྱི་མཐའ་ན་ཡོད་པས་མཐའ་འཁོབ་ཏུ་འབོད་པར་སྣང་།དཔལ་ཚུལ་གྱི་གཡུང་དྲུང་བོན་གྱི་བསྟན་འབྱུང་རྒྱས་པ་ལས།མཐའ་འཁོབ་སྟོང་དང་ལྔ་བརྒྱ་རྣམས་དེང་དུས་ཕལ་ཆེར་སྟོབས་ལྡན་རྒྱལ་ཁབ་དུ་གྱུར་ཡོད་ཅེས་པས་ཀྱང་ས་མིང་དང་ཡུལ་གྲུ་དེ་དག་ལ་འགྱུར་ག་འདྲ་ཐེབས་ཡོད་ཤེས་ཐུབ།